**Nu este clipă mai frumoasă**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu este clipă mai frumoasă

Nici mai plină de fericire

Când ți se-ntorc copiii acasă

Și te colindă cu iubire.

Mare și sfântă-i bucuria

La mesele de sărbători

Că astăzi s-a născut Mesia

În suflet de colindători.

Nu este noapte mai senină

Ca noaptea sfântă de Crăciun

Când ninge-n suflete lumină

Și înflorește gândul bun.

Azi orice vis se împlinește

Cu mult mai mare ușurință,

Nașterea Domnului vestește

A vieții noastre biruință.